கர்ப்ப காலம்

**கர்ப்ப காலம்** (Gestation) கருத்தரிக்கும் விலங்குகளில் (கரு தாயின் வயிற்றில் வளர்கிறது) ஒரு கருவையும், பின்னர் சிசுவையும் சுமக்கும் காலத்தில் ஏற்படும் வளர்ச்சிப் பருவமாகும். பாலூட்டிகளில் பொதுவாகக் காணப்பட்டாலும், சில பாலூட்டிகள் அல்லாத விலங்குகளிலும் இது நிகழ்கிறது. பாலூட்டிகள் கர்ப்பமாக இருக்கும்போது, ஒரே நேரத்தில் ஒன்று அல்லது அதற்கு மேற்பட்ட கருவைக் கொண்டிருக்கலாம். எடுத்துக்காட்டாக, எடுத்துக்காட்டு இரட்டையர்கள் பிறப்பு.

ஒரு கர்ப்பத்தின் கால இடைவெளி கர்ப்ப காலம் எனப்படுகிறது. மகப்பேறியலில், கர்ப்ப வயது என்பது கடைசி மாதவிடாய் தொடங்கியதிலிருந்து உள்ள காலத்தைக் குறிக்கிறது. இது சராசரியாகக் கருத்தரித்தல் வயதுடன் இரண்டு வாரங்களைக் கூட்டியதாகும்.

## பாலூட்டிகள்
பாலூட்டிகளில், ஒரு கருமுட்டை (கருத்தரித்த முட்டை) பெண்னின் கருப்பையில் பதியும்போது கர்ப்பம் தொடங்குகிறது. பிரசவத்தின்போதோ அல்லது கருக்கலைப்பின்போதோ (தூண்டப்பட்டதாகவோ அல்லது தன்னிச்சையாகவோ) கருப்பையிலிருந்து கரு வெளியேறும் வரை இது நீடிக்கிறது.

## மனிதர்கள்
முதன்மைக் கட்டுரை: கர்ப்பம்

மனிதர்களில், கர்ப்பத்தை மருத்துவ ரீதியாகவும், உயிர்வேதியியல் ரீதியாகவும், உயிரியல் ரீதியாகவும் வரையறுக்கலாம். மருத்துவ ரீதியாக, தாயின் கடைசி மாதவிடாய் தொடங்கிய முதல் நாளிலிருந்து கர்ப்பம் தொடங்குகிறது. உயிர்வேதியியல் ரீதியாக, ஒரு பெண்ணின் மனிதக்கரு வெளியுறை கருவகவூக்கியின் அளவு 25 மில்லி-அனைத்துலக அலகு மில்லிலிட்டருக்கு மேல் உயரும்போது கர்ப்பம் தொடங்குகிறது. உயிரியல் ரீதியாக, கருவுற்ற முட்டை கருப்பையில் பதியும்போது கர்ப்பம் தொடங்குகிறது.

மனிதக் கர்ப்ப காலத்தை மூன்று பருவங்களாகப் பிரிக்கலாம், ஒவ்வொன்றும் தோராயமாக மூன்று மாதங்கள் கொண்டது. இவை முதல், இரண்டாம் மற்றும் மூன்றாம் பருவம் என அழைக்கப்படுகிறது. முதல் பருவம் கடைசி மாதவிடாய் முதல் 13-ஆவது வாரம் வரையும், இரண்டாம் பருவம் 14-ஆவது வாரம் முதல் 28/29-வது வாரம் வரையும், மூன்றாம் அல்லது இறுதிப் பருவம் 29/30-வது வாரம் முதல் 42-ஆவது வாரம் வரையும் ஆகும். சுமார் 40 வார கர்ப்பக் காலகட்டத்தில் குழந்தை பிறப்பது இயல்பாக உள்ளது. இருப்பினும் 37 முதல் 42 வாரங்களுக்குள் குழந்தை பிறப்பது பொதுவானது. 37ஆவது வாரக் கர்ப்பத்திற்கு முன்பு ஏற்படும் பிரசவம் குறைப் பிரசவம் எனக் கருதப்படுகிறது. இது  பல காரணங்களால் ஏற்படலாம்.

ஆரோக்கியமான கர்ப்பத்தைப் பேணுவதற்கும், அது தொடர்பான சிக்கல்களைக் கண்காணிப்பதற்கும் மகப்பேறு முன்கூட்டிய பராமரிப்பு முக்கியமானது. உயர் வருமானம் உள்ள நாடுகளில், மகப்பேறு முன்கூட்டிய பராமரிப்பு என்பது பொதுவாக முதல் இரண்டு பருவங்களில் மாதந்தோறும் மருத்துவமனைக்கு வருகை தருவதையும், பிரசவத்திற்கு நெருக்கமாக வருகைகளின் எண்ணிக்கையை அதிகரிப்பதையும் உள்ளடக்கியது. இந்த வருகைகளின் போது, மகளிர் நல மருத்துவர் பெற்றோர் மற்றும் கருவின் வளர்ச்சி, இதயத் துடிப்பு, பிறப்புக் குறைபாடுகள், தாய்மையின் இரத்த அழுத்தம் உள்ளிட்ட பல  அளவீடுகளை மதிப்பீடு செய்வார்கள்.

பிரசவத்திற்குப் பிறகு, கர்ப்பக் கால வயதைக் கண்டறிய உதவுவதற்காக மகளிர் நல மருத்துவர் குழந்தையின் எடை, முக்கிய உடல் அறிகுறிகள், பிரதிபலிப்புகள், தலைச்சுற்றளவு, தசைகளின் இறுக்கம் மற்றும் உடல் தோரணை ஆகியவற்றை அளவிடுவார்கள்.

கர்ப்ப காலத்தின் அளவினை, கர்ப்பகால நோய்கள் மற்றும் போதுமான மகப்பேற்றுக்கு முந்தைய பராமரிப்பு உட்படப் பல்வேறு காரணிகள் பாதிக்கலாம். அமெரிக்காவில், தாய்மார்களை உயிருக்கு ஆபத்தான, கர்ப்பம் தொடர்பான சிக்கல்களுக்கு உள்ளாக்கும் நோய் வாய்ப்புகளின் விகிதங்களும், முன்பே இருக்கும் நோய்களின் எண்ணிக்கையும் அதிகரித்து வருகின்றன. மகப்பேற்றுக்கு முந்தைய பராமரிப்பு கிடைக்காதது இந்தத் தொடர்ச்சியான ஏற்றத்தாழ்வை ஓரளவு விளக்கக்கூடும்.

## நஞ்சுக்கொடி கொண்ட பாலூட்டிகள்
நஞ்சுக்கொடி கொண்ட பாலூட்டிகளில் கர்ப்ப காலத்தில், தாயின் இளங்கொடி (நஞ்சுக்கொடி அடித்தளத்தை உருவாக்கும் சிறப்பு பெற்ற கருப்பையின் உட்சுவர்) மற்றும் நஞ்சுக்கொடி உயிரணுக்களின் வயதினை படிப்படியான உடற்செயலியல் அதிகரிப்பபை ஏற்படுகிறது. இந்த உயிரியல் வயது அதிகரிப்பு, கர்ப்ப காலத்தில் ஏற்படும் மரபு பொருளான டி.என்.ஏ சேதத்தில் படிப்படியான உடற்செயலியல் அதிகரிப்புடன் தொடர்புடையது. 740 பாலூட்டி இனங்களில், கர்ப்ப காலம் மற்றும் அதிகபட்ச ஆயுட்காலத்திற்கு இடையே ஒரு நேர்மறையான தொடர்பு காணப்பட்டது. டிஎன்ஏ சேதம் மற்றும் முதிர்ச்சியடைதல் ஆகியவற்றின் விகிதங்கள் கர்ப்ப காலம் மற்றும் ஆயுட்காலம் இரண்டையும் பாதிக்கக்கூடும் என்று கருதப்பட்டது.

## பாலூட்டி அல்லாத உயிரி

குட்டிகளை ஈனும் விலங்குகளில், கரு முட்டையின் வெளியே (முட்டையிடும்) உருவாவதற்கு மாறாக, தாயின் உடலுக்குள் வளர்கிறது. பின்னர் தாய், உயிருடன் குட்டிகளை ஈனுகின்றன. வளர்க்கருவின் குறைவான வளர்ச்சியடைந்த வடிவம் ஓவோவிவிபாரிட்டி எனும் உள்பொரி முட்டையிடுபவை எனப்படுகிறது, இதில் தாய் கருக்களை முட்டைகளுக்குள் சுமக்கின்றது. பெரும்பாலான பாம்புகள் உள்பொரி முட்டை பண்பினை வெளிப்படுத்துகின்றன. வளர்க்கருவின் மிகவும் வளர்ந்த வடிவம் நஞ்சு கொடியுடைய குட்டி ஈன்பவை எனப்படுகிறது; பாலூட்டிகள் சிறந்த எடுத்துக்காட்டாகும், ஆனால் இது தேள்கள், சில சுறாக்கள் மற்றும் மென்பட்டுப் புழுக்கள் போன்ற பிற விலங்குகளிலும் சுயாதீனமாகப் பரிணமித்துள்ளது. உயிருடன் பிறக்கும் குஞ்சுகள் சுதந்திரமாக வாழ்கின்றன. பிறப்பிலிருந்து வெளிப்புற உணவு வழங்கல் தேவைப்படுகிறது. நீல-நாக்கு பல்லிகள் மற்றும் சாலமன் தீவுகள் அரணை போன்ற சில பல்லியினங்களும் இந்த முறையைப் பயன்படுத்துகின்றன. இந்தப் பல்லியினங்களில் கருப்பை, தாய் உடலுடன் நேரடியாக இணைக்கப்பட்டுள்ளது. இது உயிருடன் பிறக்கும் தாய் ஊட்டச்சத்து முறை என்று அழைக்கப்படுகிறது.
உள்பொரி முட்டை விலங்குகளின் குஞ்சுகள், தாய் விலங்கின் உடலுக்குள் இருக்கும் முட்டைகளிலேயே வளர்ந்து, அவை பொரிக்கும் வரை அல்லது பொரிக்கவிருக்கும் வரை அங்கேதான் இருக்கும். கருவளர்ச்சி தாய் விலங்கின் உடலுக்குள் நடப்பதால், இது  நேரடி குட்டி ஈனும் முறை போன்றது.  நேரடி குட்டி ஈனும் இனங்களின் கருக்களைப் போலல்லாமல், உள்பொரி முட்டை விலங்குகளின் கருக்கள் தாய் விலங்கின் உடலைச் சார்ந்திருக்காமல், முட்டையின் மஞ்சள் கருவால் ஊட்டமளிக்கப்படுகின்றன. இருப்பினும், தாய் விலங்கின் உடல் வாயுப் பரிமாற்றத்தை வழங்குகிறது. முட்டையிட்டு வாழும் ஊர்வனவைகளின் குஞ்சுகள் சில சமயங்களில் கருவாகப் பிறந்து, தாயின் உடலுக்கு வெளியே உருமாற்றத்திற்கு உள்ளாகின்றன.

கடல் குதிரைகள் *சிங்கனாத்திடை* குடும்பத்தில், பெண் மீன்கள் தங்கள் முட்டைகளை ஆணின் மார்பில் உள்ள ஒரு பையில் இடும் ஒரு தனித்துவமான பண்பினைக் கொண்டுள்ளது. மேலும் ஆண் மீன் அந்த முட்டைகள் பொருத்ததும் வளர்க்கிறது. கருத்தரித்தல் பையில் நிகழலாம் அல்லது நீரில் கரு பதிவதற்கு முன்பு நிகழலாம். சிங்கனாத்திடை குடும்பத்தில் கடல் குதிரைகள், குழாய் மீன்கள், புல்லிதழ், இலை வடிவ கடல் டிராகன்கள் ஆகியவை அடங்கும். விலங்குகளின் உலகில் "ஆண் கர்ப்பம்" என்ற சொல் பயன்படுத்தப்பட்ட ஒரே குடும்பம் சிங்கனாத்திடை ஆகும்.

## மேற்கோள்கள்

பகுப்பு:விலங்குகளின் இனப்பெருக்கம்